मुख्यमंत्री ने कहा कि उत्तर प्रदेश में असीम पर्यटन सम्भावनाएं हैं, जिसका प्रचार-प्रसार किए जाने की आवश्यकता है। उन्होंने कहा कि समय के साथ दुनिया में कई परिवर्तन हुए हैं। लोगों की रफ्तार बढ़ी है। पर्यटन को उद्योग का दर्जा मिला है। कई देशों ने पर्यटन को उद्योग बनाकर अपनी अर्थव्यवस्था को मजबूत किया है। राज्य सरकार भी इस दिशा में कार्य कर रही है। पर्यटन उद्योग के विकसित होने से रोजगार और आर्थिक प्रगति के अवसर बढ़ेंगे, साथ ही राज्य में खुशहाली आएगी। उन्होंने कहा कि उत्तर प्रदेश में नदियों और ऐतिहासिक इमारतों की बहुतायत है, जिन पर पर्यटन की दृष्टि से कार्य किए जाने की आवश्यकता है। उन्होंने कहा कि लखनऊ की गोमती नदी को संवारने का कार्य युद्धस्तर पर किया जा रहा है। उम्मीद है कि आने वाले समय में गोमती के तट खूबसूरती के साथ विकसित होंगे।